ഇഗ്നാത്തിയോസ് യാക്കൂബ് തൃതീയൻ

സുറിയാനി ഓർത്തഡോക്സ് സഭയുടെ 121ാമത്തെ അന്ത്യോഖ്യാ പാത്രിയർക്കീസും പ്രമുഖ ആരാധനാക്രമ സംഗീതജ്ഞനും ആയിരുന്നു **ഇഗ്നാത്തിയോസ് യാക്കൂബ് തൃതീയൻ** (1913 ഒക്ടോബർ 12 – 1980 ജൂൺ 26). സഭാപരമാധ്യക്ഷൻ എന്ന നിലയിൽ ഇതര ക്രൈസ്തവ സഭകളുമായുള്ള സൗഹൃദബന്ധങ്ങൾ ശക്തിപ്പെടുത്തിയ ഇദ്ദേഹം കേരളത്തിലെ കലഹിച്ചു നിന്നിരുന്ന മലങ്കര സുറിയാനി സഭാ വിഭാഗങ്ങളുടെ ലയനത്തിനും നേതൃത്വം വഹിച്ചു. അന്ത്യോഖ്യൻ സുറിയാനി യാക്കോബായ ആരാധനാ സംഗീത ശാഖയായ *[[ബേഥ് ഗാസ്സോ]]*യിൽ നിപുണനായിരുന്നു ഇദ്ദേഹം. മലങ്കര സുറിയാനി ഓർത്തഡോക്സ് സഭയിൽ കാതോലിക്കോസ് (മഫ്രിയോനോ) പദവി അംഗീകരിച്ച ആദ്യ ഔദ്യോഗിക യാക്കോബായ പാത്രിയർക്കീസ് കൂടിയാണ് ഇദ്ദേഹം.

## ജനനം

1913 ഒക്ടോബർ 12 ന് ഇറാഖിലെ ബർത്തല്ല ഗ്രാമത്തിലാണ് യാക്കൂബ് തൃതീയൻ ജനിച്ചത്. ഇദ്ദേഹത്തിന്റെ പിതാവിൻറെ പേര് ഗബ്രിയേൽ മാറി എന്നും മാതാവിന്റെ പേര് ശ്മൂനി ഇസ്ഹാഖ് മ്തൂകാ എന്നും ആയിരുന്നു. ശാബാ എന്നും അബ്ദൽ-അഹദ് എന്നും ആയിരുന്നു ചെറുപ്പത്തിലെ പേര്.

## പൗരോഹിത്യം

1923ൽ മൊസൂളിലെ മോർ മത്തായി ആശ്രമത്തിലെ സെമിനാരിയിൽ ചേർന്ന് പരിശീലനം ആരംഭിച്ച അബ്ദൽ-അഹദ്, 1931ഓടെ ലെബനോനിലെ ബെയ്റൂട്ടിലുള്ള '*താവ് മീം സെംകത്* ' എന്ന സ്ഥാപനത്തിൽ പഠിപ്പിക്കാൻ ആരംഭിച്ചു. 1933ൽ അദ്ദേഹം സന്യാസം സ്വീകരിച്ച് *റമ്പാൻ* ആയി. തുടർന്ന് അദ്ദേഹം ഇന്ത്യയിലേക്ക് അയക്കപ്പെടുകയും, മഞ്ഞിനിക്കര മോർ ഇഗ്നാത്തിയോസ് ദയറോയിൽ *'മൽഫോനോ*' (അധ്യാപകൻ) ആയി സേവനമനുഷ്ഠിക്കുകയും ചെയ്തു. 1946ൽ, മൊസൂളിലെ മോർ അഫ്രേം സെമിനാരിയിൽ പഠിപ്പിക്കാൻ അദ്ദേഹം നാട്ടിലേക്ക് മടങ്ങി. 1950ൽ ബെയ്‌റൂട്ട്, ദമാസ്‌കസ് മെത്രാപ്പോലീത്ത ആയി നിയമിക്കപ്പെട്ടു. 1957ൽ, പാത്രിയർക്കീസ് അഫ്രേം 1ാമൻ കാലം ചെയ്ത ഒഴിവിൽ അദ്ദേഹം പാത്രിയർക്കീസ് ആയി തിരഞ്ഞെടുക്കപ്പെട്ടു.

## പാത്രിയർക്കീസ്
### ഭരണ പരിഷ്കാരങ്ങൾ
ഇരുപതാം നൂറ്റാണ്ടിന്റെ ആരംഭത്തിൽ മദ്ധ്യപൂർവ ദേശത്ത് അരങ്ങേറിയ സുറിയാനി വംശഹത്യയുടെ ദുരിതങ്ങളിൽ നിന്ന് കരകയറി കൊണ്ടിരുന്ന  സുറിയാനി ഓർത്തഡോക്സ് സഭയുടെ പുനർശാക്തീകരണത്തിന് പാത്രിയാർക്കീസ് യാക്കൂബ് 3ാൻ പ്രത്യേക ശ്രദ്ധ ചെലുത്തി. അദ്ദേഹം പാത്രിയാർക്കാസന കേന്ദ്രം ഹോംസിൽ നിന്ന് സിറിയയുടെ തലസ്ഥാനവും തന്റെ പ്രവർത്തനമണ്ഡലവുമായ ദമാസ്കസിലേക്ക് മാറ്റി. പടിഞ്ഞാറൻ രാജ്യങ്ങളിലേക്ക് സുറിയാനി ക്രിസ്ത്യാനികൾ വ്യാപകമായി അഭയാർത്ഥികളായും പ്രവാസികളായും പോയിക്കൊണ്ടിരുന്ന കാലഘട്ടമായിരുന്നു അത്. ഇക്കാരണത്താൽ ആ മേഖലകളിലേക്ക് സഭയുടെ സംവിധാനങ്ങൾ വ്യാപിക്കുന്നതിനും അദ്ദേഹം പരിശ്രമിച്ചു.

### രാഷ്ട്രീയ നിലപാടുകൾ
അറബ് നിലപാടിനോട് ചേർന്ന് യെറുശലേമിലെ ഇസ്രായേൽ അധിനിവേശത്തിനെ പാത്രിയർക്കീസ് യാക്കൂബ് 3ാമൻ ശക്തമായി എതിർത്തിരുന്നു. 1975-90 ലെ ലെബനൻ ആഭ്യന്തരയുദ്ധത്തിന്റെ ദുരന്തഫലങ്ങളിൽ അദ്ദേഹം ദുഃഖം പ്രകടിപ്പിക്കുകയും ചെയ്തു.

### സഭൈക്യം
ഓറിയന്റൽ ഓർത്തഡോക്സ് സഭകൾക്കിടയിൽ പൊതുവായി ക്രൈസ്തവ സഭകൾക്കിടയിലും സഹകരണത്തിന് പ്രത്യേക താൽപര്യം പാത്രിയർക്കീസ് യാക്കൂബ് 3ാമൻ പ്രകടിപ്പിച്ചു. 1971ൽ അദ്ദേഹം പോൾ ആറാമൻ മാർപ്പാപ്പയുമായി സഭാ സഹകരണത്തിന് ഒരു ധാരണാപത്രത്തിൽ ഒപ്പുവെക്കുകയും ചെയ്തു. 1979ൽ അദ്ദേഹം കാന്റർബറി ആർച്ച് ബിഷപ്പിനെ കാണാൻ ബ്രിട്ടൻ സന്ദർശിച്ചു. 

### ഇന്ത്യയിലെ മലങ്കര യാക്കോബായ സഭ

ഇന്ത്യയിലെ മലങ്കര യാക്കോബായ സഭയുടെ അനുരഞ്ജനത്തിന് വേണ്ടിയും പാത്രിയർക്കീസ് യാക്കൂബ് 3ാമൻ ആത്മാർത്ഥമായി ആഗ്രഹിച്ചിരുന്നു. 1912 മുതൽ മലങ്കര സഭ 'മെത്രാൻ കക്ഷി', 'ബാവാ കക്ഷി' എന്നീ രണ്ട് വിഭാഗങ്ങളായി പിളർന്ന് പരസ്പരം തർക്കത്തിൽ ഏർപ്പെട്ടു കൊണ്ടിരിക്കുകയായിരുന്നു. മുൻ പാത്രിയർക്കീസ് ആയിരുന്ന ഇഗ്നാത്തിയോസ് അബ്ദല്ല 2ാമൻ മലങ്കര മെത്രാപ്പോലീത്ത വട്ടശ്ശേരിൽ ദിവന്നാസിയോസിനെ മുടക്കി പുറത്താക്കിയതിനെ തുടർന്നാണ് ഈ പിളർപ്പ് രൂപപ്പെട്ടത്. വട്ടശ്ശേരിയും അനുകൂലികളും പുറത്താക്കപ്പെട്ട മുൻ പാത്രിയർക്കീസ് ഇഗ്നാത്തിയോസ് അബ്ദൽ മസിഹ് 2ാമനെ ക്ഷണിച്ചുവരുത്തി ഒരു കാതോലിക്കാ പദവി മലങ്കര സഭയിൽ സ്ഥാപിപ്പിച്ചു. ഈ പദവി അബ്ദല്ല 2ാമനോ തുടർന്നുള്ള ഔദ്യോഗിക പാത്രിയർക്കീസുമാരോ അംഗീകരിച്ചിരുന്നില്ല. 

1958ലെ ഇന്ത്യൻ സുപ്രീംകോടതി വിധിയെ തുടർന്ന് മലങ്കര യാക്കോബായ സഭയിലെ ഇരു വിഭാഗങ്ങളും ലയിക്കുന്നത് പാത്രിയർക്കീസ് യാക്കൂബ് 3ാമൻ അംഗീകരിച്ചു. 1964ൽ യാക്കൂബ് തൃതീയൻ നേരിട്ട് ഇന്ത്യ സന്ദർശിക്കുകയും സഭയിൽ സമാധാനം സ്ഥാപിക്കുന്നതിനായി ബസേലിയോസ് ഔഗേൻ പ്രഥമനെ മലങ്കര സഭയുടെ കാതോലിക്കോസ് (മഫ്രിയോനോ) ആയി വാഴിക്കുകയും ചെയ്തു. അങ്ങനെ മലങ്കര സഭയിൽ കാതോലിക്കാ പദവി ഔദ്യോഗികമായി അംഗീകരിക്കുന്ന ആദ്യത്തെ ഔദ്യോഗിക പാത്രിയർക്കീസ് ആയി അദ്ദേഹം. മലങ്കര സഭയിൽ മെത്രാന്മാരെ വാഴിക്കുന്നതിനും മൂറോൻ കൂദാശ ഉൾപ്പെടെ പരികർമ്മം ചെയ്യുന്നതിനും കാതോലിക്കയെ പാത്രിയർക്കീസ് അനുവദിച്ചു. എന്നാൽ 1975ഓടെ മലങ്കര യാക്കോബായ സഭയിലെ വിഭാഗീയത വീണ്ടും രൂക്ഷമാവുകയും ഔഗേൻ 1ാമൻ പാത്രിയർക്കീസിൽ നിന്ന് സമ്പൂർണ്ണ സ്വാതന്ത്ര്യം അവകാശപ്പെടുകയും ചെയ്തു. ഇതോടെ ഔഗേൻ 1ാമനെ മുടക്കി പുറത്താക്കാൻ പാത്രിയർക്കീസ് നിർബന്ധിതനായി. പകരം ബസേലിയോസ് പൗലോസ് 2ാമനെ അദ്ദേഹം കാതോലിക്കയായി നിയമിച്ചു. ഔഗേൻ 1ാമന്റെ ഒപ്പം നിന്നവർ ഓർത്തഡോക്സ് സഭയും പാത്രിയർക്കീസിനെ അനുകൂലിച്ചവർ യാക്കോബായ സഭയും ആയി വീണ്ടും പിളർന്നു.

## പുസ്തകങ്ങൾ

പാത്രിയർക്കീസ് യാക്കൂബ് 3ാമൻ സഭയുടെ ചരിത്രം, ആത്മീയത, ആരാധനക്രമം എന്നീ വിഷയങ്ങളിൽ കുറഞ്ഞത് മുപ്പത് പുസ്തകങ്ങളെങ്കിലും എഴുതിയിട്ടുണ്ട്. അതിൽ ആറാം നൂറ്റാണ്ട് വരെയുള്ള പൊതുവായ ക്രൈസ്തവ സഭാ ചരിത്രവും ഇന്ത്യയിലെ സുറിയാനി സഭയുടെ ചരിത്രവും സുറിയാനി, അറബി ഭാഷകളുടെ ഒരു താരതമ്യപഠനവും അപ്രേം, മാബ്ബുഗിലെ ഫീലെക്സീനോസ്, സെറുഗിലെ യാക്കൂബ് എന്നിവരുടെ ജീവചരിത്രങ്ങളും ഉൾപ്പെടുന്നു. 

* ഇന്ത്യയിലെ സുറിയാനി സഭയുടെ ചരിത്രം
* മൊസൂളിലെ വിശുദ്ധ മത്തായിയുടെ ആശ്രമത്തിന്റെ ചരിത്രം

## സുറിയാനി സംഗീതം

പാത്രിയർക്കീസ് യാക്കൂബ് സുറിയാനി സംഗീതത്തിൽ പ്രാവീണ്യവും അറിവും ഉള്ള ആളായിരുന്നു. *ബേത്ത് ഗാസ്സോ*യുടെ 700ലധികം ഈണങ്ങൾ (*ശൂഹ്ലോഫെ*) ഉൾപ്പെടെ അദ്ദേഹത്തിന് മനഃപാഠമായിരുന്നു. പാത്രിയാർക്കീസ് ഇഗ്നാത്തിയോസ് സാഖാ 1ാമൻ അദ്ദേഹത്തിന്റെ ശബ്ദത്തെ വാനമ്പാടിയുടേതിനോട് ഉപമിച്ചിട്ടുണ്ട്. ഇന്ത്യയിൽ താമസിച്ചിരുന്ന കാലത്ത് അവിടെ പാത്രിയാർക്കൽ പ്രതിനിധിയായി മഞ്ഞിനിക്കര ദയറോയിൽ താമസിച്ചിരുന്ന യൂലിയോസ് ഏലിയാസ് ഖൂറോയിൽ നിന്നാണ് അദ്ദേഹം സുറിയാനി സംഗീതത്തിൽ വൈദഗ്ധ്യം നേടിയത്.

ഇറാഖിലെ തനതായ അന്ത്യോഖ്യൻ സുറിയാനി സംഗീത ശൈലിയായ തിക്രിത് ശൈലിയിലും അതേസമയം കൂടുതൽ ജനപ്രിയമായ മർദ്ദീൻ ശൈലിയിലും അദ്ദേഹത്തിന് പരിചയമുണ്ടായിരുന്നു. അഞ്ച് മാസത്തെ അമേരിക്കൻ സന്ദർശന വേളയിൽ (1960 മാർച്ച് 11 മുതൽ ഓഗസ്റ്റ് 15 വരെ), അമേരിക്കയിലെയും കാനഡയിലെയും ആർച്ചുബിഷപ്പ് മോർ അത്തനാസിയോസ് യേശു ശമുവേലിന്റെ അഭ്യർത്ഥനപ്രകാരം യാക്കൂബ് മർദ്ദീൻ ശൈലിയിലുള്ള ആരാധനാ ഗാനങ്ങൾ പാടി റെക്കോർഡ് ചെയ്തു. ഈ റെക്കോർഡിംഗ് മർദ്ദീൻ ശൈലിയിലുള്ള സംഗീത പാരമ്പര്യത്തിന്റെ ആധികാരിക രൂപമായി നിലകൊള്ളുന്നു. 
## മരണം

പാത്രിയർക്കീസ് ഇഗ്നാത്തിയോസ് യാക്കൂബ് 3ാമൻ 1980 ജൂൺ 26 ന് കാലം ചെയ്തു. തുടർന്ന് സിറിയയിലെ ദമാസ്കസിലുള്ള സെന്റ് ജോർജ്ജ് കത്തീഡ്രലിൽ അദ്ദേഹത്തിൻറെ ഭൗതിക ദേഹം അടക്കം ചെയ്യപ്പെട്ടു.

## അവലംബം

വർഗ്ഗം:സുറിയാനി ഓർത്തഡോക്സ് പാത്രിയർക്കീസുമാർ
വർഗ്ഗം:1912-ൽ ജനിച്ചവർ
വർഗ്ഗം:1980-ൽ മരിച്ചവർ
വർഗ്ഗം:ജൂൺ 26-ന് മരിച്ചവർ